สินเชื่อ SME Power เพื่อวันใหม่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

....สุรชัย กำพลานนท์วัฒน์
นาทีนี้ไม่มีโครงการไหนสุดฮอตเท่ากับโครงการสินเชื่อ SME Power เพื่อวันใหม่ ที่รัฐบาลใจป้ำตั้งวงเงิน 5,000 ล้านบาท สั่งให้เอสเอ็มอีแบงก์ลุยปล่อยกู้ช่วยผู้ประกอบการน้อยใหญ่ที่ได้รัผลกระทบจากความไม่สงบทางการเมืองที่ผ่านมา
ร้อนแรงและเป็นที่กล่าวถึงมากที่สุด เพราะว่าเงื่อนไขสินเชื่อตัวนี้สุดๆ แบบที่ไม่เคยมีมาก่อนในสารบบการเงินของเมืองไทย ถูกที่สุด...ผ่อนปรนที่สุด...ประหยัดที่สุด...รวดเร็วที่สุด เรียกว่ารวมทุกอย่างที่เป็นที่สุดจริงๆ
วงเงินกู้สูงสุดรายละ 1 ล้านบาท กู้ได้นานถึง 6 ปี คิดดอกเบี้ยแค่ 3% ต่อปีตลอดอายุสัญญาเลย 3% ต่อปีต้องถือว่าเป็นอัตราที่ต่ำเตี้ยติดดินสุดๆ ถูกกว่าดอกเบี้ยผ่อนบ้านเสียอีก แถมให้เวลาช่วง 2 ปีแรกผ่อนจ่ายเฉพาะดอกเบี้ยอย่างเดียวไม่ต้องยุ่งเกี่ยวกับเงินต้นอีกด้วย เรียกว่าผ่อนกันเบากระเป๋าจริงๆ ลองคิดเร็วๆ ถ้ากู้ได้เต็มเพดาน 1 ล้านบาท ผ่อนดอกเบี้ยรายเดือนแค่เดือนละ 2,500 บาทเท่านั้นเอง
เท่านั้นยังไม่พอ...ถ้าเป็นผู้ประกอบการที่โชคร้ายสถานประกอบการถูกเพลิงไหม้เสียหาย จะได้รับสิทธิพิเศษเพิ่มเติมคือวงเงิน 3 แสนบาทแรกฟรีดอกเบี้ยเป็นเวลา 1 ปี...ฟรีดอกเบี้ยคือ 0% ครับพี่น้อง...
นั่นหมายความว่าปีแรกไม่ต้องผ่อนอะไรเลยทั้งเงินต้นและดอกเบี้ย...เงินกู้ธุรกิจแบบไม่ต้องผ่อนอะไรเลยนาน 1 ปีเคยมีไหมล่ะครับ พอปีที่ 2 ผ่อนดอกเบี้ยอย่างเดียวเดือนละประมาณ 750 บาท จากนั้นปีที่ 36 จึงจะผ่อนเงินต้นพร้อมดอกเบี้ย ส่วนวงเงินที่เกินกว่า 3 แสนบาทก็คิดดอกเบี้ยตั้งแต่ปีแรกและได้รับสิทธิผ่อนเฉพาะดอกเบี้ย 2 ปี
และถ้าเป็นผู้ประกอบการที่สถานประกอบการไม่ถูกเผาเสียหาย ก็จะไม่ได้สิทธิพิเศษวงเงิน 3 แสนบาทแรก เพราะว่าไม่ต้องลงทุนใหม่เหมือนกลุ่มที่โชคร้าย เอาเงินกู้ก้อนใหม่ไปใช้หมุนเวียนกิจการก็น่าจะฟื้นได้ไม่นานนัก
ความพิเศษยังไม่หมดเพราะโครงการนี้ยังได้รับการยกเว้นเงื่อนไขสำคัญๆ สารพัดเรื่อง ไม่ว่าจะยกเว้นไม่ต้องใช้หลักประกันใดๆ เลย...แปลว่าไม่ต้องวิ่งหาหลักทรัพย์ ไม่ต้องวิ่งหาคนค้ำประกันให้เหนื่อยใจ และที่เป็นไฮไลต์สุดๆ ก็คืองานนี้ทุกคนได้รับการยกเว้นไม่ต้องตรวจเครดิตบูโรเหมือนโครงการอื่น
ยัง...ยังไม่หมด ฝั่งเอสเอ็มอีแบงก์ก็สั่งลุยเต็มเหนี่ยว เที่ยวนี้ถึงกับประกาศงดเก็บค่าธรรมเนียมการกู้เงินจากผู้กู้ ไม่เก็บแม้แต่บาทเดียวเพราะรู้ว่าทุกคนกำลังเดือดร้อน ถ้างานนี้มันจะขาดทุนเข้าเนื้อกันบ้างถือว่ายอมเจ็บตัวร่วมกับผู้ประกอบการด้วยกัน...มีสุขร่วมเสพ มีทุกข์ร่วมต้าน...แบงก์ขอยืนเคียงข้างผู้ประกอบการทุกคน
เป็นไงครับ...สินเชื่อตัวนี้สุโค่ยมั้ยล่ะครับ
ครม...อนุมัติโครงการวันอังคาร เอสเอ็มอีแบงก์จัดงานเปิดตัววันพุธทันที แค่ 4 วันหลังเปิดตัวเมื่อวันที่ 26 พ.ค.ที่ผ่านมา มีผู้ประกอบการทั้งจากย่านราชประสงค์ สยามสแควร์ มาบุญครอง เพลินจิต ราชดำริ ประตูน้ำ อนุสาวรีย์ และบริเวณใกล้เคียง แห่แหนไปยื่นขอกู้กับเอสเอ็มอีแบงก์ถล่มทลาย 4,401 ราย
เที่ยวนี้แบงก์เตรียมตัวมาดี ระดมทีมงานเกือบ 5 ร้อยชีวิตรับมือโครงการนี้โดยเฉพาะ ยื่นเรื่องปุ๊บ...คุณสมบัติครบ ข้อมูลถูกต้องก็อนุมัติทันทีต่อหน้าต่อตากัน 
ยอดอนุมัติสินเชื่อรวม 4 วันที่ผ่านมา สำเร็จเสร็จสิ้นไปแล้วมากถึง 1,960 ราย...คิดเป็นวงเงินรวมกว่า 1,290 ล้านบาท รวดเร็วทันใจโฉมใหม่ไฉไลไม่เหมือนเดิม สัปดาห์นี้ทยอยนัดเบิกเงินกู้กันเป็นกลุ่มๆ ใครยื่นก่อน...อนุมัติก่อน...มีสิทธิรับเงินก่อน
หลายคนน้ำตาซึม ไม่คิดว่ารัฐบาลจะช่วยจริง หลายคนเริ่มยิ้มออกเพราะชีวิตกลับมามีความหวังอีกครั้ง...
ใครที่อยู่ในข่ายความช่วยเหลือแต่ยังไม่ได้ไปติดต่อ ขอแนะนำให้รีบไป เพราะเกรงว่าวงเงินจะหมดซะก่อน เอสเอ็มอีแบงก์เปิดจุดรับเรื่องหลายแห่งได้แก่ ชั้น 11 อาคาร SME BANK Tower ชั้น 5 ห้างสยามพารากอน และชั้น G ห้างอัมรินทร์พลาซ่า ใกล้ที่ไหนไปที่นั่น หรือจะดาวน์โหลดคำขอกู้ที่ www.smebank.co.th ก็ได้ หรือถ้าไม่แน่ใจก็โทร.ไปถาม Call Center 1357 
วันหยุด 3 วันที่ผ่านมา พนักงานทุกคนไม่มีการหยุดทำงาน ทุกคนไม่ยอมหยุดและจะไม่หยุด เพราะรู้ว่าคนที่ตกทุกข์ได้ยาก...กำลังต้องการความช่วยเหลืออยู่ทุกวินาที 
โครงการนี้น่าจะช่วยผู้ประกอบการได้มากกว่า 6,000 ราย ถ้านับรวมผู้คนของแต่ละครอบครัวก็น่าจะเกินกว่า 5 หมื่นชีวิต.. 
บุญกุศลในครั้งนี้จึงขอมอบแด่รัฐบาลที่ออกโครงการนี้ ขอมอบให้กับผู้บริหารและพนักงานเอสเอ็มอีแบงก์ทุกคนที่ทุ่มเททำงานอย่างไม่เห็นแก่เหน็ดเหนื่อย ขอมอบให้ผู้บริหารและพนักงานของห้างสยามพารากอนและอัมรินทร์พลาซ่าที่สนับสนุนเรื่องสถานที่ และมอบให้ผู้ที่มีส่วนเกี่ยวข้องโครงการนี้ทุกคน
ถึงเวลา...รวมพลังไทยช่วยไทย เราจะไม่ทอดทิ้งกัน...